Diari Oficial de la Generalitat Valenciana


Sumari del DOGV 3723, del 04-04-2000 (2000/2570)

DECRET 36/2000, de 28 de març, del Govern Valencià, pel qual es modifica el Reglament Orgànic i Funcional de l'entitat autònoma Institut Valencià d'Estadística.
----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/03/28/36/dof/vci/html**

### Dades del document

Número de DOGV
:   3723

Data del DOGV
:   04-04-2000

Secció del DOGV
:   I. DISPOSICIONS GENERALS

Número del document
:   2000/2570


Data del document
:   28-03-2000

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

 Descriptors 

:   * estadística
    * legislació
    * reglament intern
    * administració regional

DECRET 36/2000, de 28 de març, del Govern Valencià, pel qual es modifica el Reglament Orgànic i Funcional de l'entitat autònoma Institut Valencià d'Estadística. [2000/X2570]
  
Amb el Decret 65/1998, de 26 de maig, el Govern Valencià aprovà el Reglament Orgànic i Funcional de l'Institut Valencià d'Estadística (IVE), dotant-lo de les normes d'organització i funcionament necessàries per al desplegament de les seues competències.
  
Segons recull l'article 17.5 del Reglament esmentat, el Servei de Producció Estadística integra tota la producció estadística de contingut econòmic, demogràfic i social que ha de realitzar l'IVE. Aquesta estructura orgànica bàsica es presenta clarament insuficient per a afrontar en el curt termini compromisos derivats de l'execució dels Plans d'Actuació de l'IVE i de la nostra participació en operacions estadístiques d'àmbit estatal, fonamentalment en els camps demogràfic i social.
  
En l'àmbit demogràfic els compromisos se centren en l'articulació de la nostra participació en els censos demogràfics del 2001 segons el que preveu el Reial Decret 1.336/1999, de 31 de juliol, pel qual es disposa la formació dels censos d'habitatges i població, el desplegament d'iniciatives legislatives al voltant de la creació de Fitxers i Registres de Població previstos en la disposició addicional segona de la Llei Orgànica 15/1999, de 13 de desembre, de Protecció de Dades de Caràcter Personal, les explotacions amb fins estadístics del Padró continu i la realització d'estadístiques del Moviment Natural de la Població amb caràcter conjuntural.
  
D'altra banda, l'increment d'enquestes en l'àrea social, a causa d'una major demanda de la societat d'aquest tipus d'informació, consolida l'estudi sobre temes com les forces del treball, ocupació, ensenyament, utilització del temps, pobresa, malalties, justícia, etc. La realització d'aquests estudis suposa un important esforç per a l'IVE.
  
Així, a fi de donar un major impuls a l'actuació de l'IVE en el camp de les estadístiques demogràfiques i socials cal modificar alguns aspectes del Reglament esmentat, amb la finalitat de crear el Servei d'Estadístiques Demogràfiques i Socials com a unitat administrativa de suport que garantisca la cobertura de les necessitats exposades. Aquesta proposta fou aprovada per la Comissió Executiva de l'IVE en la reunió realitzada el 16 de desembre de 1999.
  
D'altra banda, i després de dos anys de treballs dels òrgans col·legiats de l'Institut, cal fer petites modificacions en la reglamentació del seu funcionament per a aconseguir una major operativitat i eficàcia en el compliment de les funcions atribuïdes a aquests òrgans en el Reglament Orgànic i Funcional de l'IVE.
  
Per això, a proposta del conseller d'Economia i Hisenda i president de l'IVE, i amb la deliberació prèvia del Govern Valencià, en la reunió del dia 28 de març de 2000,
  
DECRETE
  
Article 1
  
Es modifica l'article 17.3 del Decret 65/1998, de 26 de maig, del Govern Valencià, amb el contingut següent:
  
Article 17.3. S'integren en l'Àrea Tècnica de l'IVE les unitats tècniques següents:
  
- Servei de Sistemes d'Informació.
  
- Servei d'Estadístiques Econòmiques.
  
- Servei de Coordinació, Planificació i Difusió Estadística.
  
- Servei d'Estadístiques Demogràfiques i Socials.
  
Article 2
  
Es modifica l'article 17.5 del Decret 65/1998, de 26 de maig, del Govern Valencià amb el contingut següent:
  
Article 17.5. Correspon al Servei de Estadístiques Econòmiques l'exercici de les funcions següents:
  
a) La integració de l'activitat de contingut demogràfic i social, tant estructural com conjuntural.
  
b) Promoció i execució de les tasques relacionades amb l'elaboració del sistema de comptes regionals i el marc Input-Output de l'economia valenciana.
  
c) Elaboració de directoris estadístics d'empreses i institucions.
  
Article 3
  
S'afegeix l'article 17.7 al Decret 65/1998, de 26 de maig, del Govern Valencià, amb el contingut següent:
  
Article 17.7. Correspon al Servei d'Estadístiques Demogràfiques i Socials l'exercici de les funcions següents:
  
a) La integració de l'activitat de contingut demogràfic i social, siga d'estructura o de dinàmica de la població, la seua relació amb l'espai físic i els comportaments culturals i socials.
  
b) Elaboració d'indicadors demogràfics i socials, projeccions demogràfiques i estudis històrics de població
  
Article 4
  
Es modifica l'article 8.1 del Decret 65/1998, de 26 de maig, del Govern Valencià, amb el contingut següent:
  
Article 8.1. El ple de la Comissió Executiva estarà constituït per:
  
- President o presidenta:
  
El conseller o consellera d'Economia i Hisenda, que presidirà així mateix l'entitat.
  
- Vicepresident o vicepresidenta:
  
El director o directora de l'IVE.
  
- Vocals nats:
  
El director o directora general de Modernització i Racionalització de les Administracions Públiques o responsable, a nivell directiu, de la coordinació informàtica de la Generalitat Valenciana.
  
El sotssecretari o sotssecretària de Planificació i Estudis o director o directora responsable de l'alta inspecció general de les activitats i serveis de l'administració autonòmica valenciana.
  
- Vocals representants de la Presidència i de les conselleries de la Generalitat Valenciana.
  
Un o una representant de la Presidència amb rang de director o directora general general o càrrec equivalent, designat pel president o per la presidenta de la Generalitat Valenciana.
  
Un o una representant de cadascuna de les conselleries de la Generalitat Valenciana amb rang de director general o càrrec equivalent, designat pel conseller respectiu.
  
- Vocals representants de les corporacions locals:
  
Sis vocals en representació de les corporacions locals de la Comunitat Valenciana, designats per l'Associació d'Entitats Locals amb major implantació en aquesta, que acorde la seua participació en la Comissió Executiva de l'Institut.
  
- Secretari o secretària:
  
Un funcionari o una funcionària de nivell de cap de servei o superior, adscrit a l'IVE i designat per la Comissió Executiva, a proposta del president o presidenta. El secretari o secretària hi actuarà amb veu i sense vot.
  
Article 5
  
Es modifica l'article 10.3 del Decret 65/1998, de 26 de maig, del Govern Valencià, amb el contingut següent:
  
Article 10.3. Si no s'aconsegueix en primera convocatòria en quòrum exigit en l'apartat anterior, es constituirà en segona convocatòria mitja hora després de l'assenyalada per a la primera amb els membres assistents.
  
Article 6
  
Es modifica l'article 10.4 del Decret 65/1998, de 26 de maig, del Govern Valencià, amb el contingut següent:
  
La Comissió Permanent funcionarà d'acord amb les normes establides per al ple quant al règim de sessions i d'adopció d'acords i es reunirà quan siga convocada pel seu president o per la seua presidenta i en tot cas, almenys una vegada a l'any, amb les mateixes normes establides per al ple per a la vàlida constitució.
  
Article 7
  
Es modifica l'article 15.2 del Decret 65/1998, de 26 de maig, del Govern Valencià, amb el contingut següent:
  
Article 15.2. Per a la vàlida constitució del Consell serà necessària l'assistència, al menys de la meitat dels seus membres. Si no s'aconsegueix en primera convocatòria el quòrum exigit, es constituirà en segona convocatòria mitja hora després de l'assenyalada per a la primera, amb els membres assistents.
  
DISPOSICIONS FINALS
  
Primera
  
Es faculta el conseller d'Economia i Hisenda, perquè dicte les disposicions necessàries per al desplegament del que estableix el present decret.
  
Segona
  
El present decret entrarà en vigor el dia de la seua publicació en el Diari Oficial de la Generalitat Valenciana.
  
València, 28 de març de 2000
  
El president de la Generalitat Valenciana,
  
Eduardo Zaplana Hernández-Soro
  
El conseller d'Economia i hisenda,


Còpia Permalink ELI